加密電子貨幣

係一種電子貨幣，特點係
會靠密碼學原理產生同分發啲貨幣，尤其係會用到區塊鏈技術；
成個過程當中會靠分散式嘅方法核實啲交易－即係例如當有個人用隻加密電子貨幣買嘢嗰陣，個網絡入面啲電腦會做運算，跟住事先定好並且裝咗落各部機嘅一套協議，核實「A 君傳 xx 咁多錢畀 B 君」噉嘅資訊；途中唔會靠銀行等中央化嘅組織管控。
例如  就係一隻好出名嘅加密電子貨幣，亦係世上第一隻加密電子貨幣。

加密電子貨幣嘅一個重要特徵係去中心化－由一大拃分散嘅電腦負責處理啲資訊，而齋係呢點已經引起咗激烈爭議：有唔少人認為去中心化係好嘅，表示個市場難出現壟斷嘅情況；但另一方面，又有好多人話去中心化表示個市場監管唔夠嚴密，搞到個市場零舍多唔見得光嘅交易，甚至仲有國家地區因為呢類原因而禁用加密電子貨幣。

雖然加密電子貨幣有爭議，呢種貨幣依然吸引咗唔少人用，個市場有咁上下大－有估計話到咗 2022 年，加密電子貨幣成個市場總值成 1.09 萬億美金咁多，當中有成 4,150 億美金嘅都係 bitcoin 。

基本概念

加密電子貨幣會用一大拃分散嘅電腦嚟核實啲交易，原理建基於密碼雜湊函數同區塊鏈嘅概念：
密碼雜湊函數：密碼雜湊函數係種雜湊函數；一個密碼雜湊函數會將任何長度嘅數據轉化成一個長度固定嘅位陣列，而且有以下嘅特徵－
冇隨機性喺入面；
要「由出嗰啲位陣列嗰度，計返串輸入數據出嚟」，係極之困難甚至冇可能嘅；
是但搵兩串唔同嘅輸入數據，佢哋出嘅位陣列都會唔一樣；
串輸入數據變咗少少，出嘅位陣列都會唔同嗮樣。

區塊鏈：一種分散式嘅數據庫；一條區塊鏈會用好多部彼此之間有網絡連住、位置上可以相距好遠嘅電腦，喺條區塊鏈當中，數據會斬開做一嚿嚿區塊，每嚿區塊都會儲若干嘅數據，儲滿就封同埋連去打前嗰啲區塊度，而且每嚿區塊都掕住咗個時間標記；區塊鏈可以用嚟儲住啲交易紀錄－一條區塊鏈正路會將網絡入面唔同電腦嘅紀錄做較對，如果有其中一部機啲數據同其餘嗰啲機唔夾，噉就知道嗰部機啲數據有問題，而噉亦都表示，如果有黑客想偷錢就實要改個網絡入面 51% 嘅電腦儲咗嘅數據－呢樣係一樣極之困難嘅工作，而且因為一條區塊鏈每嚿區塊都帶有有關打前啲區塊嘅資訊，令到防守方更加容易留意到有人對啲紀錄做咗手腳。

想像以下噉嘅過程：
家陣有個人用佢手上嘅加密電子貨幣買嘢，佢要將若干量嘅錢傳畀賣件嘢嘅人；
然後佢部電腦將單交易嘅資訊話畀個點對點網絡入面啲電腦知，拃電腦跟住就按事先定好嘅演算法計吓，確定單交易係正確嘅；
最後，有關單交易嘅數據就會畀個系統加落去條區塊鏈度。
－如是者，就形成咗一連串嘅區塊，記錄嗮過往嘅交易。呢啲記錄極難篡改，而且個網絡分散式，冇話有個中心點係一旦畀黑客等嘅人攻陷咗，就會搞到成個網絡都喪失功能嘅－呢點唔似得傳統嘅錢噉，要有某啲中央組織控制住，當中個中央組織會係故障單點，一旦佢出咗事，就可能會搞到成個系統軭嗮。因為噉，有唔少廿一世紀初嘅人都睇好加密電子貨幣。

世上第一隻加密電子貨幣係 bitcoin，係喺 2009 年由一個筆名叫「中本聰」嘅人發明嘅，而 bitcoin 同時亦係 2020 年代初最大嘅加密電子貨幣。Bitcoin 吸引咗唔少人喺 2010 年代初發明新嘅加密電子貨幣，例如以太幣就好出名，而啲影響力比較細嘅林林種種加密電子貨幣成日畀人嗌做山寨幣。

貨幣挖礦

挖礦係加密電子貨幣交易嗰陣會涉及嘅重要工序：每當有人用加密電子貨幣做交易嗰陣，個網絡一定要核實單交易，跟住將單交易嘅記錄正確噉加落去區塊鏈度，呢個過程就係所謂嘅挖礦。喺 2020 年代初，挖礦主要有兩種方法－工作量證明同持有量證明。

工作量證明

工作量證明係噉嘅：想像家陣有場交易發生咗，出咗段有關段交易嘅記錄，個系統跟以下噉嘅做法－
個網絡入面啲電腦，個個爭住鬥快解一條複雜數學問題；
最快正確噉解到條問題嗰部機嘅擁有者，就可以得到一定量嘅加密電子貨幣做獎勵－有獎勵表示啲人會有誘因正確噉做呢樣嘢；
核實咗，就將單交易嘅數據加落去條區塊鏈度；
喺 2010 年代，PoW 係加密電子貨幣嘅主流，不過到咗 2020 年初，PoW 已經廣受批評：PoW 好嘥能量，吓吓交易都會引起成個網絡大拃電腦一齊勁計數，電腦要計數就要消耗能量；事實係有報告指 bitcoin 消耗咗大量嘅電力，如果 bitcoin 係個國家，佢哋消耗嘅電力量仲大過烏克蘭或者阿根廷等嘅中等大細國家，而且呢個過程會排放好多溫室氣體。

持有量證明

持有量證明係噉嘅：想像家陣要建立一個網絡用嚟核實交易－
家陣有若干個人申請想幫手做核實，佢哋每個人都要投入若干量嘅錢；
而家發生咗場交易，場交易需要做核實；
個網絡由拃核實者入面隨機揀個出嚟叫佢做核實，一位核實者被揀中嘅機率同佢投入咗嘅錢嘅量成正關係；
被揀中嘅核實者郁手解數學問題，做核實；
核實咗，就將單交易嘅數據加落去條區塊鏈度，核實者會得到獎勵；

到咗 2022 年，PoS 經已受到唔少人歡迎：齋講能量嘅話，PoS 唔似得 PoW 噉，吓吓要一大拃電腦計數；事實係以太幣喺 2022 年頭宣佈，想由用開 PoW 轉去用 PoS，份報告話估計以太幣消耗嘅能量會下降成 99.95% 咁多；除此之外，亦都有報造指 PoS 計起交易上嚟快過 PoW 一大截－報告話，以太幣靠 PoW 行嗰陣，淨係可以做到每秒計掂 30 單交易，但靠 PoS 嘅話就可以做到成每秒計掂 100,000 單交易咁多。因為噉，唔少人都覺得 PoS 係加密電子貨幣技術上嘅一大進步。

對比第啲貨幣

對比傳統貨幣：同傳統貨幣比，加密電子貨幣最大嘅特徵係去中心化－加密電子貨幣並非由國家地區嘅中央政府或者金融機構發行，冇一個發行中心；呢種貨幣嘅價值基本上來自佢嘅稀缺性，而稀缺性來自於經過精心設計嘅網絡協議。
對比一般虛擬貨幣：同一般嘅虛擬貨幣比，加密電子貨幣有普遍性－正常嚟講，一隻電子遊戲入面嘅虛擬錢淨係有得喺隻遊戲入面用，可以攞嚟買遊戲入面嘅虛擬產品；相比之下，加密電子貨幣係種真正可以攞嚟買現實世界嘅嘢嘅貨幣，到咗 2020 年代，已經有好多舖頭同機構肯接受用加密電子貨幣畀錢，而加密電子貨幣亦有自己嘅外匯市場以及同傳統貨幣之間嘅匯率。

加密貨幣金融卡
NFT、Metaverse 同 Web3
穩定幣
密碼協議
虛擬經濟
用家信任，加密電子貨幣系統設計上嘅一條大問題

文獻 
Fröhlich, M., Waltenberger, F., Trotter, L., Alt, F., & Schmidt, A. (2022). Blockchain and Cryptocurrency in Human Computer Interaction: A Systematic Literature Review and Research Agenda (PDF). arXiv preprint arXiv:2204.10857.
Guadamuz, A., & Marsden, C. (2015). Blockchains and Bitcoin: Regulatory responses to cryptocurrencies (PDF). First Monday, 20(12-7).
Mukhopadhyay, U., Skjellum, A., Hambolu, O., Oakley, J., Yu, L., & Brooks, R. (2016, December). A brief survey of cryptocurrency systems (PDF). In 2016 14th annual conference on privacy, security and trust (PST) (pp. 745-752). IEEE.

攷

拎 

Cryptocurrency. Techopedia.
Advantages and Disadvantages of Cryptocurrency in 2020. GeeksForGeeks.